
Negatív hőfoktényezőjű ionos oldat energetikai vizsgálata és mérése

Dolgozatunkban egy villamostechnikai elmélet bemutatására törekedtünk, melynek lényege egy olyan energia-átalakító rendszer, amely villamos energiát alakít át hőenergiává. Ezt az elméleti feltevésünket próbáltuk kísérleti úton is bizonyítani.
Feltevésünk szerint, ha egy elektromosan szigetelő tartályba valamilyen elektrolitot, sóoldatot töltünk és a tartályt elektródákkal zárjuk le, majd az elektródákra áramot vezetünk, az elektrolit melegedni kezd. A folyadék negatív hőfoktényezőjéből adódóan a melegedés hatására a vezető közegünk ellenállása csökkenni, a vezetőképessége pedig nőni fog. Ebből adódóan állandó feszültség mellett az áramerősség is növekszik. A kísérlet során mérjük a tartályunkban lévő elektrolit hőmérsékletét és a tartályban kialakuló nyomást. Terveink szerint különböző feszültségértékeken elvégzett kísérletek segítségével meg tudjuk határozni a negatív hőfoktényezőt.
Ezenkívül azt is megkíséreltük bizonyítani, hogy az idő függvényében adott hőmérséklet mellett. a folyamat öngerjesztő lesz és egészen kicsi, törpefeszültségen is üzemeltethető a rendszer. Ebből adódóan megfelelő szabályozás mellett a rendszer áramdíjas fogyasztása (Wh) folyamatosan csökkenthető. Ez energetikai szempontból csökkenő áramfelhasználást jelent.
Kísérletünk eredményei alapján úgy gondoljuk, hogy a létrehozott rendszer megfelelő bővítések, tökéletesítések után alkalmas lehet alternatív fűtési, padlófűtési hálózatnak. Az erre irányuló elképzeléseink megvalósulásának feltétele még további kísérletek elvégzése.



